Վերլուծաբան՝ Պուտինին անհանգստացնում է հարեւանությամբ կատարված ցանկացած իշխանափոխություն
Առցանց տարածվող ապատեղեկատվությունն ուղղակի վնաս է հասցնում պետությանը, քանի որ հասարակության շրջանում քաղաքական գործընթացների նկատմամբ անվստահություն ու հիասթափություն է սերմանում:
Առցանց ապատեղեկատվական քարոզչությունը հարվածում է թիրախավորված հասարակության համար առավել ցավոտ տեղերին, նշել են ամերիկյան փորձագետները՝ Վաշինգտոնում կայացած քննարկման ընթացքում: Սակայն, ապատեղեկատվական քարոզչության նպատակներն ավելի նուրբ են, քան կարող է թվալ առաջին հայացքից. հասարակությունն այնքան դյուրահավատ չէ, որպեսզի հավատա տարածվող ապատեղեկատվությանը, սակայն, ապատեղեկատվական քարոզարշավի միջոցով հնարավոր է փոխել օրակարգը, առաջ քաշելով հարցեր, որոնք հասարակությունը չեր նախատեսում քննարկել: «Թրոլներն այսպիսով փորձում են ներգրավվել մարդկանց քննարկման մեջ այն հարցերի շուրջ, որոնք ձեռնտու են այդ թրոլների պատվիրատուներին», - որպես օրինակ Արեւմտյան Վիրջինիայի համալսարանի դասախոս Սաիփ Սավաջը նշում է ռուսական թրոլներին, որոնք ռասայական խնդիրը խաղարկելով փորձում են միմյանց դեմ լարել ամերիկյան հասարակության տարբեր հատվածներ: «Մենք տեղյակ ենք, որ Ռուսաստանում գործում են թրոլների ֆերմաներ, որ Ռուսաստանի կառավարությունն աջակցում է դրանց», - վերլուծաբան Ջեֆ Մանքոֆի կարծիքով, թրոլների դեմ պայքարելու համար անհրաժեշտ է հասկանալ դրանց պատվիրատուների իրական նպատակները: Վլադիմիր Պուտինի դեպքում դա իր իշխանության պահպանումն ու երկրի ներսում հնարավոր իշխանափոխության կասեցումն է, ինչի պատճառով Մոսկվային անհանգստացնում են նաեւ իշխանափոխությունները հարեւան երկրներում, նշում է Պրահայում տեղակայված «Եվրոպական Արժեքներ» կազմակերպության ղեկավար Յակուբ Յանդան. «Այդ պատճառով Պուտինը հավատացած է, որ պետք է Ռուսաստանի շուրջ բուֆերային գոտի ունենա, որի երկրները իր ազդեցության տակ գտնվեն»: Փորձագետի խոսքով, վերջին շրջանում նկատվում է Ռուսաստանի եւ Չինաստանի համագործակցությունն՝ առցանց ապատեղեկատվական քարոզչություն իրականացնելու ոլորտում: «Ռուսաստանն ու Չինաստանը Արեւմուտքում հաճախ նույն քաղաքական ուժերի օգտին են գործում, նույն գործիչներին սատարում: Որոշ երկրներում, օրինակ՝ Հունգարիայում կամ Չեխիայում, դա անթաքույց է արվում»: Վերլուծաբանները հիշեցնում են առցանց ապատեղեկատվական քարոզարշավների վտանգը հատկապես նախընտրական շրջանում, քանի որ Ռուսաստանը մի շարք երկրներում արդեն իսկ իր թրոլների եւ ապատեղեկատվության միջոցով փորձել է իշխանության բերել իր ազդեցության տակ գտնվող ուժերին: «Մենք պետք է թույլ չտանք, որ մեր լիբերալ արժեքները, խոսքի ազատությունն օգտագործվեն հենց մեր դեմ», - նշում է Թեքսասի համալսարանի վերլուծաբան Ջոշուա Էյսենմանը: